Bulle hardloop, klop die WP oortuigendPierre Schoeman word deur die WP se Alistair Vermaak en Rynhardt Elstadt vasgevat (Foto GB Jordaan) Ondanks ŉ lakse vertoning van die Blou Bulle na rustyd en die Westelike Provinsie wat na ŉ uur se spel effens reggeruk het, het die tuisspan die Curriebekerbotsing op Loftus maklik 45-26 gewen. Die telling was Vrydagaand rustyd 24-0 in die guns van die Blou Bulle. Hulle het lekker hardlooprugby gespeel, die meeste besit gehad, en die (minderwordende) aanvalspogings van die Streeptruie is deur puik verdediging in die kiem gesmoor. Die drie drieë rustyd het na vyf gegroei en die telling was 38-0 toe die Kapenaars hul eerste punte eers na 61 minute aangeteken het. Toe het die Bulle, wat in die skrums tweede viool moes speel en in die tweede helfte ŉ lynstaan of twee verloor het, ook op die verdediging effens begin kleitrap. Die besoekers het vier goeie drieë gaan druk en ŉ bonuspunt gekry, maar was in werklikheid nooit in die prentjie na ŉ vasberade aanvalsperiode van sowat sewe minute kort na die wedstryd se aanvang nie. Daarná het die Blou Bulle ŉ met groter vaart na die afbreekpunt en aggressie dikwels besit omgekeer wat agterlangs goed gebruik is. Daar was eenvoudig net meer vaardigheid, ondersteuning en afronding by die meer ervare Bulle – in elk geval tot 18 minute voor die eindtoeter. En as hulle afronding beter was, was daar seker nog drie drieë wat die WP se hartseer sou vererger het. Hul sesde drie het met die eindtoeter gekom. Puntemakers – Blou Bulle (24) 45: Drieë: Piet van Zyl, Jason Jenkins, Marvin Orie, Jade Stighling, Jamba Ulengo, Bjorn Basson. Doelskoppe: Tiaan Schoeman 6. Strafdoel: Schoeman. WP (0) 26: Drieë: Huw Jones, Johnny Kotze, Leolin Zas, Scott van Breda. Doelskopppe: Brandon Thomson 3.